**ELŐTERJESZTÉS**

**Szombathely Megyei Jogú Város**

**Jogi és Társadalmi Kapcsolatok Bizottságának**

**2015. december 8-i ülésére**

**Javaslat az URBACT III. programban való részvételt megalapozó Joint Convention – Közös Egyezmény aláírására**

Szombathely Megyei Jogú Város Gazdasági és Városstratégiai Bizottságának 187/2015.(VI.15.) sz. határozata alapján az URBACT III program felhívására beadott „DISARMED CITIES - Sustainable management of military assets in urban areas” – „FEGYVERTELEN VÁROSOK – Katonai létesítmények fenntartható kezelése városi környezetben” című, két fordulós pályázatban részt vett Szombathely Megyei Jogú Város Önkormányzata, egy olasz, egy horvát és egy spanyol várossal együtt. A nyertes projektben való részvételről és az önerő biztosításáról a Közgyűlés 379/2015.(X.22.) Kgy. határozatában döntött.

A projekt célja olyan nemzetközi együttműködés kialakítása, amelyben a résztvevő városok mindegyike küzd a város szövetébe ágyazódott felhagyott katonai létesítményének hasznosítási kérdésével. Szombathely Megyei Jogú Város esetében az érintett terület a 11-es Huszár úti laktanya, amelynek hasznosítási lehetőségeire vonatkozóan a projekt 2. fordulójában egy integrált akcióterv készül el, amely tartalmazza a lehetséges finanszírozási források felsorolását is. Az akcióterv elkészítésében nagy szerepet kap a kötelezően létrehozandó Helyi Támogató Csoport, amely a lakosság és a helyi civil és szakmai szervezetek bevonását biztosítja.

Az URBACT program az ún. Vezető Partner Elve alapján működik. Ennek lényege, hogy a támogató szervezet csak a projekt vezető partnerével áll kapcsolatban: azzal köt támogatási szerződést a projekt egészére, és a változások bejelentése, a költségvetés módosítása, hosszabbítás kérelem benyújtása, az ERFA támogatás kifizetése stb. a vezető partneren keresztül történik. A projekt többi partnerét jogi kapcsolat csak a vezető partnerhez köti, ez a polgármester úr által most aláírandó Joint Convention, azaz Közös Egyezmény.

A projekt vezető partnere, Piacenza városa 2015. október 6-án aláírta a 1. fordulós Támogatási Szerződést az URBACT Titkársággal. A Közös Egyezmény aláírásáról történő döntéshozatalra Szombathely Megyei Jogú Város Közgyűlése 379/2015. (X.22.) Kgy. sz. határozatával a Jogi és Társadalmi Kapcsolatok Bizottságát kérte fel.

A Közös Egyezmény fontosabb pontjai az alábbiak:

* A projekt vezető partnere Piacenza városa, projektpartnerek az 1. fordulóban: Varazdin (HR), Szombathely (HU), Cartagena (ES).
* A projekt futamidejét a Támogatás Szerződés határozza meg (2015. szeptember 15 - 2016. március 15.)
* A projekt munkanyelve az angol. A lefordított dokumentumok esetében eltéréseknél az angol eredeti számít mérvadónak.
* A projekt szakmai és pénzügyi megvalósításáért a vezető partner felel. A projektpartnereknek természetesen felelősségük van a vezető partner felé a saját projektrészük tartalmi és pénzügyi megvalósításáért.
* A projektpartnerek feladata létrehozni és működtetni a projekt Helyi Támogató Csoportjait minden részt vevő városban.
* A projektpartnereknek kötelességük a vezető partnert tájékoztatni a projektrészük előrehaladásáról, illetve az esetleges változásokról, késedelemről, költségvetési módosulásokról.
* A projektpartnerek számláit és alátámasztó dokumentumait egy, a projekttől független első szintű ellenőr (FLC) ellenőrzi és fogadja el, miután a vezető partner azokat áttekintette. Az FLC által kiállított hitelesítő dokumentumot a projektpartner továbbítja a vezető partnernek a költségek projektszintű elszámolásához. A projekt jelenlegi, 1. fázisában a vezető partnernek 2016 június 15-ig kell beküldenie a projekt teljes elszámolását tartalmazó jelentést, ehhez a partnereknek 2016. május 15-ig kell megküldeniük a hitelesítő nyilatkozatot.
* Az URBACT III Irányító Hatóság fenntartja magának a jogot arra, hogy a projekt és a projektpartnerek alapvető adatait megjelentesse a honlapján, kiadványokban, rendezvényeken stb.
* Vitás kérdésben a vezető partner feladata a helyzet megoldásában való együttműködés, a partnereké pedig a vitás helyzet időbeni jelzése. Jogi kérdésben az olasz jog a mérvadó.
* Vis maior helyzet kezelése.

Egyebekben az egyezmény nem tartalmaz újdonságot más nemzetközi projektek hasonló szerződéseihez képest.

A Közös Egyezmény teljes szövegét magyarra fordítva a hétfői nap folyamán elektronikusan kapják meg a Bizottság tagjai.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. december „ ”

 **Szakály Szabolcs**

 **osztályvezető**

HATÁROZATI JAVASLAT

**…/2015. (XII.8.) Jogi és Társadalmi Kapcsolatok Bizottsági határozat**

Szombathely Megyei Jogú Város Jogi és Társadalmi Kapcsolatok Bizottsága a „Javaslat az URBACT III. programban való részvételt megalapozó Joint Convention – Közös Egyezmény aláírására” című előterjesztést megtárgyalta, és a Szombathely Megyei Jogú Város Közgyűlése 379/2015.(X.22.) Kgy. sz. határozatban foglaltak alapján a következő döntéseket hozta:

1. Szombathely Megyei Jogú Város Jogi és Társadalmi Kapcsolatok Bizottsága áttekintette és elfogadja a vezető partner és a projektpartnerek által aláírandó Joint Convention – Közös Egyezményt.

2. Szombathely Megyei Jogú Város Jogi és Társadalmi Kapcsolatok Bizottsága felkéri a polgármestert, hogy az egyezményt írja alá.

**Felelősök:** Szakály Szabolcs, a Városfejlesztési Kabinet osztályvezetője

**Határidő:** 1. azonnal

 2. a vezető partnertől a későbbiekben érkező határidőnek megfelelően